Ál minder polisiehonde in die WKFoto bloot ter illustrasie. (Foto: Verskaf) Die kapasiteit van die polisie se honde-eenheid in die Wes-Kaap het die afgelope paar jaar drasties verminder nadat dié eenheid se begroting met honderde duisende rande besnoei is. Reagen Allen, minister van gemeenskapsveiligheid in die provinsie, het onlangs in antwoord op ŉ parlementêre vraag deur die DA onthul dat die getal dienshonde in die Suid-Afrikaanse Polisiediens (SAPD) in die provinsie met byna 40 verminder het sedert die finansiële jaar 2018-’19. Die getal beskikbare dienshonde het gedurende hierdie tyd van 141 tot 103 in 2022-’23 gedaal. Die hoofrede hiervoor is omdat die SAPD se begroting vir dié eenheid oor die afgelope vyf jaar besnoei is. Volgens die SAPD is die begroting met 6%, oftewel R800 000, verminder wat hulle genoop het om kostebesparingsmaatreëls vir die eenheid in te stel. Gillion Bosman, die DA se woordvoerder van gemeenskapsveiligheid in die Wes-Kaap, is bitter bekommerd oor hierdie vermindering. “Die honde-eenheid speel ŉ sleutelrol in die voorkoming, bekamping en ondersoek van misdaad. Die betrokke dienshonde het ŉ verskeidenheid van pligte, of dit nou is om springstof en verdowingsmiddels op te spoor of om aan soek- en reddingsoperasies deel te neem,” sê hy. “Die nasionale regering het gekies om ons honde-eenhede sonder voldoende hulpbronne te laat – dit is nog ŉ bewys dat daar nie genoeg klem op ŉ volledige polisiediens geplaas word nie.” Die honde-eenheid in Kaapstad het sedert 2018 met altesaam tien honde verminder, terwyl Langeberg, Tsitsikamma, Outeniekwa en Sentraal-Karoo elk vier minder honde in hul eenheid het. Dit is hoeveel honde in die provinsie se honde-eenhede is: Bosman sê die provinsie se plaaslike regering het egter daarin geslaag om vier honde-eenhede binne die departement te stig, met ŉ vyfde eenheid wat eersdaags in Mosselbaai sal begin. “Die vermenigvuldiging van ons magte dra by tot ons pogings om polisiëring meer doeltreffend en ons gemeenskappe veiliger te maak.”